投孟郊
作者：賈島
朝代：唐

paragraphs: 月中有孤芳，天下聆薰風。
江南有高唱，海北初來通。
容飄清冷餘，自蘊襟抱中。
止息乃流溢，推尋却冥濛。
我知雪山子，謁彼偈句空。
必竟獲所實，爾焉遂深衷。
錄之孤燈前，猶恨百首終。
一吟動狂機，萬疾辭頑躬。
生平面未交，永夕夢輒同。
敘詰誰君師，詎言無吾宗。
余求履其跡，君曰可但攻。
啜波腸易飽，揖險神難從。
前歲曾入洛，差池阻從龍。
萍家復從趙，雲思長縈縈。
嵩海每可詣，長途追再窮。
願傾肺腸事，盡入焦梧桐。